กองทุนLUXFตั้งทนายฟ้องป่าเกาะเบี้ยวจ่ายเงิน
บลจ.ทหารไทย ตั้งทนายดำนินการ "โรงแรมป่าเกาะ" ของตระกูลดังสารสาส เบี้ยวนำเงินประกันรายได้ให้กองทุนอสังหาริมทรัพย์ลักซ์ชั่วรี่ อ้างการเมืองป่วนทำนักท่องเที่ยวหาย
1 ก.พ. 2554

บลจ.ทหารไทย ตั้งทนายดำนินการ "โรงแรมป่าเกาะ" ของตระกูลดังสารสาส เบี้ยวนำเงินประกันรายได้ให้กองทุนอสังหาริมทรัพย์ลักซ์ชั่วรี่ อ้างการเมืองป่วนทำนักท่องเที่ยวหาย
บริษัทหลักทรัพย์จัดการกองทุนรวม (บลจ.) ทหารไทย  ในฐานะผู้จัดการกองทุนรวมอสังหาริมทรัพย์ลักซ์ชัวรี่ (LUXF) แจ้งว่า ณ วันที่ 31 ม.ค.2554  บริษัทโรงแรม ป่าเกาะ ไม่ได้ดำเนินการนำเงินสดคืนเข้าบัญชีหลักประกันตามที่ได้ขอผ่อนผันไว้และในวันเดียวกัน บลจ.ทหารไทยได้รับหนังสือจากทนายความของ บริษัท อี.เอช.วาย ในฐานะผู้เช่าสินทรัพย์ของกองทุน คือ โรงแรมซิกส์เซ้นส์ ยาวน้อย  และหนังสือจากทนายความของป่าเกาะ ซึ่งเป็นผู้คำประกันรายได้ขั้นต่ำของกองทุนรวม 
ทั้งนี้ในหนังสือได้อ้างเหตุเกิดความไม่สงบทางการเมืองในประเทศหลายเหตุการณ์ทำให้กลุ่มลูกค้าซึ่งเป็นนักท่องเที่ยวชาวยุโรป ซึ่งมีกำลังซื้อสูงและมีความอ่อนไหวต่อความปลอดภัยในการเดินทางท่องเที่ยว ไม่เดินทางเข้ามาท่องเที่ยวในประเทศไทย ทำให้อีเอชวายไม่สามารถชำระค่าเช่าตามสัญญาเช่าได้ซึ่งเป็นเหตุสุดวิสัยของอีเอชวาย
นอกจากนี้บริษัทโรงแรมป่าเกาะ ระบุว่า เหตุการณ์ดังกล่าวเป็นเหตุสุดวิสัยที่ทำให้อีเอชวายไม่สามารถชำระค่าเช่าตามสัญญาเช่าได้  เพราะค่าเช่าที่เรียกเก็บตามสัญญาเช่าเป็นค่าเช่าแปรผันที่ขึ้นอยู่กับผลการประกอบรายได้ของอีเอชวายเป็นหลัก ดังนั้นเมื่อยังไม่มีการเจรจาร่วมกันโดยสุจริต และร่วมกันใช้ความพยายามอย่างดีที่สุด เพื่อหาข้อยุติในการแก้ไขปัญหาที่เกิดขึ้นและเพื่อทำให้บรรลุข้อตกลงที่เป็นประโยชน์อย่างที่สุดของทั้งสองฝ่าย 
การที่บลจ.ทหารไทยใช้เงินสดที่บริษัทโรงแรมป่าเกาะฝากเป็นประกันจ่ายเงินปันผลที่เหลืออยู่ในนามของกองทุนรวมไปแล้ว รวมถึงการดำเนินการบังคับจำนำหน่วยลงทุน ทำให้บริษัทโรงแรมป่าเกาะได้รับความเสียหายจึงขอห้ามมิให้นำหน่วยลงทุนที่จำนำเป็นหลักประกันการเติมเงินตามสัญญานำออกขายทอดตลาด และป่าเกาะขอสงวนสิทธิ์ ที่จะดำเนินการตามกฎหมายเพื่อหาข้อยุติกับบลจ.ทหารไทยต่อไป
อย่างไรก็ตามบลจ.ทหารไทย เห็นว่า ข้อกล่าวอ้างตามหนังสือของอีเอชวายและของบริษัทโรงแรมป่าเกาะไม่สมเหตุสมผล และไม่เห็นด้วยกับข้อกล่าวอ้างดังกล่าว บลจ.ทหารไทยจึงได้มอบหมายให้ทนายความที่บริษัทจัดการแต่งตั้งให้ดำเนินการตามขั้นตอนทางกฎหมายที่จำเป็นและสมควรต่อไป ซึ่งที่ผ่านมาที่ประชุมผู้ถือหน่วยลงทุนเมื่อวันที่ 24 ธ.ค.2553 ก็ไม่อนุมัติให้บริษัทโรงแรมป่าเกาะขอผ่อนผันใดๆ